L’alcalde d’Espolla, Carles Lagresa, en declaracions a Ràdio Girona, ha explicat que passades les dotze de la nit un veí ha sentit com es trencava una canal d’una façana d’una casa a Espolla (Alt Empordà). Ha vist un grup de quatre individus que s’hi havia enfilat per arribar a un balcó a treure una estelada. Aquest veí els ha seguit i ha descobert que pujaven i marxaven del poble amb una furgoneta de la Guàrdia Civil.

Segons l’alcalde, suposadament s’han emportat “tres o quatre” estelades que hi havia penjades en balcons de cases particulars i de la façana de l’Ajuntament han arrencat la senyera que penja d'un pal que medeix més de tres metres d'alçada. Carles Lagresa diu que anaven amb "un cotxe oficial i això no pot quedar així":

Your browser doesn’t support HTML5 audio

També que han intentat robar una bicicleta o "com a mínim, l’han canviat de lloc”.

El veí que ha vist els agents ha donat l’avís als Mossos d’Esquadra que han pogut aturar aquests quatre individus i identificar-los com quatre agents de la Guàrdia Civil que estaven fora de servei. Els acusen d’un delicte de furt i danys.

L’ajuntament d’Espolla ja ha presentat denúncia als Mossos d’Esquadra per aquests fets i, fins ara, dos veïns més han denunciat que se’ls han emportat l’estelada del balcó.

TAMBÉ A MASARAC

Segons l'alcalde de Masarac, la mateixa furgoneta ha passat per aquest municipi i els quatre agents s'han emportat una estelada que tenien penjada en un fanal de l'entrada del poble al que ja hi van instalar "una vara per penjar la bandera més amunt" després d'altres robatoris.